13.

Ühisettevõttel IMI (edaspidi „ühisettevõte”) on hea meel kontrollikoja positiivse järelduse üle ühisettevõtte raamatupidamise aastaaruande aluseks olevate tehingute seaduslikkuse ja korrektsuse kohta, ainsa erandina ühisettevõtte poolt esimeste järelauditite käigus avastatud olulised vead seoses esimese projektikonkursi taotluste vahemaksetega, mis tehti enne käsitletavat eelarveaastat. Kontrollikoja märkusega arvamuse alusena kasutatud hinnanguline esinduslik veamäär 5,82 % ja vigade hinnanguline jääkmäär 3,64 % põhinevad 56 auditil, mis hõlmavad esimest 65 väljamaksetaotlust, mis rahuldati 2010. ja 2011. aastal, kui ühisettevõtte alles alustas tegevust. Peale selle: a) 2010. ja 2011. aasta väljamaksetaotluste auditeerimisel avastatud finantsvigadest valdava osa korral olid korrigeerimist vajavad summad suhteliselt väikesed (alla 5 000 euro ühisettevõtte kasuks) ning tulenesid selgesti eeskirjade vääriti mõistmisest või toetuslepingute sätete üksikasjade mittemärkamisest. Pealegi olid auditid kavandatud nii, et nendes keskenduti enamasti Euroopa Liidu uurimisprogrammide uutele või auditeerimata abisaajatele. Selliste auditite korral võib eeldada suuremat veamäära. b) Hinnanguline veamäär ei kajasta abisaajatele 2012. aastal tehtud vahemaksete auditite tulemusi; neile vahemaksetele tehakse 2013. aastal 40 järelauditit, mis moodustavad uue esindusliku valimi, ja esimesi esialgseid tulemusi on oodata aasta lõpus. Need uued auditid hõlmavad suuremat taotluste ja abisaajate arvu, sealhulgas teise projektikonkursi projektide esimesi taotlusi ning esimese projektikonkursi projektide teist ja kolmandat aruandeperioodi. c) Ühisettevõte on pärast seda võtnud mitmeid konkreetseid ennetus- ja järelevalvemeetmeid, et vähendada tavalisi vigu ja minimeerida toetuste haldamise riske. Need meetmed on olnud muu hulgas järgmised: i) ettevõttesisese eelkontrollipoliitika ja vahemaksete suhtes esimese kahe tegevusaasta kogemuste põhjal rakendatavate menetluste läbivaatamine ja tõhustamine; ii) ühisettevõtte näidistoetuslepingu õigeaegne läbivaatamine, mis on muutnud selgemaks toetuse õiguslikke tingimusi ja nõudeid; iii) ühisettevõtte finantssuuniste kehtestamine 2012. aasta jaanuaris ja nende ajakohastamine 2013. aasta juunis, millega nähti osalejatele ja nende määratud sõltumatutele audiitoritele ette finantsaruannetele lisatavate kontrollitõendite esitamine ning mis sisaldavad ühisettevõtte näidistoetuslepingu sätete põhjalikku teavet ja suuniseid; iv) osalejatele sagedate finantsõpikodade korraldamine, kus keskendutakse vigade korduvatele põhjustele ja vältimisele, ning v) integreeritud ärilahenduste kasutuselevõtt 2012. aastal ühisettevõtte teabe esitamise ja projektijuhtimise IT-erivahendi SOFIA abil (Submission OF Information Application), millega saab väljamaksetaotlusi elektrooniliselt esitada ja kontrollida, vähendades sellega vigade esinemist. Samal ajal on ühisettevõte võtnud kasutusele asjakohased kontrollimehhanismid, et tagada esimestes valminud järelauditites avastatud ühisettevõtte kasuks tehtud vigade nõuetekohane parandamine. Seda tehakse süstemaatiliselt kas tagasimaksenõudega või tulevase makse tasaarvestusega. Samuti ekstrapoleeritakse süstemaatilisi vigu ka ühe ja sama auditeeritud abisaaja esitatud auditeerimata väljamaksetaotlustele. Peale selle on ühisettevõte jätkanud mahukat iga-aastast järelauditite programmi, mis hõlmab kooskõlas juhatuse heaks kiidetud järelauditistrateegiaga 40 % eelmisel aastal tehtud vahemaksete koguväärtusest. Need auditid on olnud väga tõhusaks ja usaldusväärseks aluseks vahemaksete üldise korrektsuse ja seaduslikkuse mitmeaastasel hindamisel ja jälgimisel ning auditeeritud taotluste vigade avastamisel ja parandamisel. Ühisettevõte jätkab tihedat koostööd Euroopa Komisjoni ja selle asutustega, kes osalevad seitsmenda raamprogrammi elluviimises, ning jagab teavet ühiste abisaajate kohta, et optimeerida auditi ulatust ja tõhusalt maandada mittevastavuse riski. Ühisettevõte haldab jätkuvalt rahastamistegevust projektides osalejate usaldamise põhimõttel, tagades ühtlasi piisava kontrolli ja vastutuse. Riskipõhised ennetus- ja parandusmeetmed, mida ühisettevõte on juba võtnud, annavad piisava aluse usaldusväärsele finantsjuhtimisele ja abisaajatele tehtavates vahemaksetes vigade esinemise riski järkjärgulisele vähendamisele mitme aasta jooksul. See tasakaalustatud lähenemisviis aitab tagada ka ühisettevõtte projektide edukuse, sest paljud neist annavad juba muljetavaldavaid või paljutõotavaid tulemusi, nii patsientide kui ka kogu ühiskonna huvides. Et paljude projektide, eelkõige 3.–8. projektikonkursi projektide elluviimiseks alles hakatakse tegema kulutusi, on ühisettevõtte meetmete täielik mõju näha alles pikemas perspektiivis, kui esitatakse suurema arvu projektide väljamaksetaotlused ja järelauditid hõlmavad suuremat osa abisaajatest.